Tre unge mænd fra lokalområdet omkring Fræer endte på skadestuen efter et færdselsuheld fredag aften.

Nordjyllands Beredskab rykkede fredag aften klokken 22 ud til en melding om et færdselsuheld på Gerdingvej i Fræer ved Skørping. Her var en personbil med tre personer endt 10 meter inde på en mark. - Bilen er kørt ud i rabatten, hvor føreren har mistet styringen over den, siger Bruno Brix, der er vagtchef ved Nordjyllands Politi. I bilen var to 17-årige og en 18-årig mand fra lokalområdet. Politiet er stadig usikre på, hvem der har ført bilen. - Vi har rekvireret blodprøve på dem alle tre, siger Bruno Brix og oplyser, at man mistænker, at der kan have været alkohol involveret. De tre mænd blev kørt på skadestuen. Ifølge vagtchefen har ingen af dem fået alvorlige skader.